Hond vol motorolie al effe sterkerOliver is verlede week brandmaer in ou blik vol motorolie by die DBV afgelaai. (Foto: Facebook) Hoewel Oliver, die hondjie wat onlangs vol motorolie by die Dierebeskermingsvereniging (DBV) se tak in Boksburg afgelaai is, nou met ’n vol maag gaan slaap, is hy steeds bang en depressief. Só sê Victoria Finnemore, ŉ senior inspekteur by die DBV, nadat sy dié hondjie vanoggend by die veearts besoek het. Maroela Media het vroeër berig dat die eienaar van dié worshondhondkruising hom verlede week brandmaer in ou blik vol motorolie by die DBV afgelaai het. Hy wou die dier nie meer hê nie. Oliver, soos hy sedertdien gedoop is, moes onder meer binneaarse voeding ontvang om hom vir bloedarmoede te behandel en hy is vier keer op een dag gebad om die olie te probeer afwas. “Ons kan bevestig dat Oliver steeds in sy komberse opgekrul is en elke happie kos in sy bak geniet. Oliver verkies om in sy bed langs ŉ verwarmer te lê. (Foto: Facebook) “Hy is egter depressief en sy immuunstelsel is aangetas. Hy deins verskrik terug as iemand naby aan hom kom en ons sal daaraan moet werk om sy vrees vir interaksie met mense te oorkom,” sê Finnemore. Hoewel mense dalk nog Oliver se vertroue moet wen, sê Finnemore dat hy reeds die harte van kantoorpersoneel gesteel het. “Elke keer as iemand by sy bed verbystap, word hy vertroetel.” Finnemore sê Oliver het Maandag ŉ ruk lank in die son gesit, maar hy verkies dit steeds om in sy bed langs ŉ verwarmer te lê. “Hy vorder stadig, maar ons is vol hoop dat hy volkome sal herstel. “Uit die skenkings wat ons ontvang het, kon ons die beste kos vir Oliver aankoop en ons veeartse werk onverpoos om hom te help,” sê sy. Honderde mense volg tans dié brawe brakkie se storie op die DBV se Facebook-blad en talle het reeds aangedui dat hulle Oliver graag sal wil aanneem.